In nomine summae et individue Trinitatis. Notum sit praesentibus et futuris quod ego Ascelinus de Castro Censurii, laudante et concedente uxore mea Autissiodorensi, et Hugone filio meo tunc vivente, dedi et concessi fratribus de Regniaco et eorum successoribus consuetudines quasdam que vulgo aesantie dicuntur in terra mea tam plana quam nemorosa quae est ultra Coram, jure perpetuo possidendam hoc modo : in terra mea tam plana quam nemerosa quae est ultra chiminum que de Avalone per villam de Jous et per vallem Autissiodorensem et per Saci, tendit Autisiodorum, dedi solummodo pascua pecorum sine dampno tamen pastionum, pratorum et segetum ; in illa vero terra tam plana quam nemorosa quae est intra praefatum chiminum et fluvium Chorae, dedi et concessi pascua pecorum sine dampno praedictorum similiter et in boscis inter eosdem terminos omnes aesantias, excepto quod nec quercum nec fagum pro faciendo igne succedent, nec boscum meum pro agriculturis extirpabunt, nec venationes meas, nec accipitres meos, nec mel meum, nec ceram meam plusquam alii homines accipient. Et sciendum quod has aesantias praedictas et in praedictis boscis concessi solummodo ad Fontismeis et ad Porli et ad Eisars et ad Regniacum, alicubi autem non, excepto quod bestie Ulduni ibunt in pastura ultra chiminum, sine dampno tamen, sicut determinatum est. Lecta est hec carta publice apud Malliacum in praesentia Willelmi Nivernensis comitis et ab utraque parte concessa sub his testibus : Willelmo capellano Malliaci, Gaufrido Lubescim Autisiodorensi canonico, Teobaldo cancellario comitis et Nivernensis canonico, Hugone de Til, Hugone de Mirlinni, Gaufrido de Villari, Gaufrido de Asinariis, Gimo de Castro-Censurii, Galtero Rufo, Gaufrido de Monteregali, Goscelino de Malli, Arnulfo de Malii et multis aliis.